b"\n_START_ARTICLE_\nBatalla de Glarentza\n_START_SECTION_\nAntecedents\n_START_PARAGRAPH_\nEl 1306, Felip I del Piemont i Isabel I d'Acaia foren requerits a presentar-se davant de Carles II d'Anjou. Felip fou acusat de deslleialtat i de negar l'obedi\xc3\xa8ncia deguda en no haver donat suport al clam de Carles II d'Anjou sobre el Despotat de l'Epir, i Isabel fou acusada de no haver requerit el consentiment previ de Carles II d'Anjou per casar-se. De resultes d'aquestes acusacions, Carles priv\xc3\xa0 el 5 de maig del 1306 a la parella del Principat d'Acaia i en traspass\xc3\xa0 la titularitat al seu fill, Felip I de T\xc3\xa0rent._NEWLINE_Felip I del Piemont renunci\xc3\xa0 als seus clams sobre el principat l'1 de maig del 1307, Isabel se separ\xc3\xa0 i an\xc3\xa0 a viure al Comtat d'Hainaut on va morir el 23 de gener del 1312, de manera que Matilda d'Hainaut, la filla que havia tingut del seu primer matrimoni amb Florenci d'Hainaut heret\xc3\xa0 els drets sobre el Principat d'Acaia. El 1313 Felip I de T\xc3\xa0rent acced\xc3\xad finalment a recon\xc3\xa8ixer Matilda i li traspass\xc3\xa0 els drets sobre el principat. _NEWLINE_Isabel I d'Acaia havia tingut una germana menor, Margarida d'Acaia. Quan Isabel fou desposse\xc3\xafda del principat, Margarida reclam\xc3\xa0 els drets que creia tenir, per\xc3\xb2 de manera infructuosa i finalment traspass\xc3\xa0 la reclamaci\xc3\xb3 en favor de la seva filla, Isabel de Sabran. Per fer valdre els seus drets per sobre dels de la seva cosina, Isabel es cas\xc3\xa0 amb l'infant Ferran de Mallorca el febrer del 1314, qui reclam\xc3\xa0 el Principat d'Acaia en nom de la seva dona i en prepar\xc3\xa0 la conquesta.\n_START_SECTION_\nLa batalla\n_START_PARAGRAPH_\nMentre Ramon Muntaner evacuava al fill de Ferran a Perpiny\xc3\xa0, l'Infant Ferran de Mallorca arrib\xc3\xa0 al Principat d'Acaia el 1315 des de Messina a finals de juny, desembarcant amb cinc-cents cavallers i molts m\xc3\xa9s infants, prove\xc3\xafts per Frederic II de Sic\xc3\xadlia a prop de Glarentza i van aconseguir derrotar amb facilitat en la batalla que van presentar les forces que intentaven impedir el desembarcament.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nMatilda d'Hainaut i Llu\xc3\xads de Borgonya es traslladaren r\xc3\xa0pidament a Gr\xc3\xa8cia per prendre possessi\xc3\xb3 del principat, que ja estava ocupat pel seu rival. Matilda va desembarcar a Navarino amb un miler de soldats borgonyons i va aconseguir el suport de Navarino, Cefal\xc3\xb2nia i Calandritsa. Aquestes desercions van provocar que l'infant prengu\xc3\xa9s el castell de Calandritsa i assetg\xc3\xa9s infructuosament Patres."